Man vas ná Pta-rooftogArgieffoto: Nico Strydom Vinnige optrede deur die polisie het daartoe gelei dat ŉ verdagte in hegtenis geneem is kort ná ŉ sakeman buite sy winkel in Centurion beroof is. Konst. Tumisang Moloto, polisiewoordvoerder, het gesê die rooftog het Dinsdag omstreeks 10:30 by ŉ supermark in Uitbreiding 23 van Olievenhoutbosch plaasgevind. “Drie gewapende mans het na bewering op die 42-jarige sakeman toegeslaan terwyl hy voorraad uit sy voertuig gelaai het,” het Moloto gesê. Die verdagtes het met ŉ bedrag geld en twee selfone in die sakeman se voertuig, ŉ silwer Toyota Corolla, van die toneel gevlug. Verskeie eenhede van die polisie, waaronder die lugvleuel, honde-eenheid en die plaaslike misdaadvoorkomingseenheid, het op die rooftog reageer. “Die voertuig is kort daarna naby Olievenhoutbosch Plaza opgespoor.” ŉ 32-jarige man is in hegtenis geneem en twee kon daarin slaag om te ontsnap. Die polisie het op twee vuurwapens beslag gelê. Die slagoffer se motor en twee selfone is ook teruggevind. Die soektog na die ander twee verdagtes duur voort.